༈ བླ་མའི་ནོར་སྒྲུབ་པདྨ་རྒྱལ་པོ་ལས། ཛམ་ལྷ་དཀར་པོའི་སྒྲུབ་ཐབས་ཆོག་ཁྲིགས་ཕན་བདེ་འདོད་རྒུ་མཆོག་སྦྱིན་བཞུགས་སོ། མཁའ་འགྲོ་ནོར་ལྷའི་ཚོགས་ལ་ཕྱག་འཚལ་ལོ། དེ་ཡང་ཛམ་ལྷ་དཀར་པོའི་སྒྲུབ་ཐབས་ལ་སྔོན་འགྲོ་དངོས་རྗེས་གསུམ་ལས། སྔོན་འགྲོ་ཚོགས་དང་ལས་ཀྱི་ཁ་སྐོང་ནི༔ པདྨ་རྒྱལ་པོའི་ནང་ནས་ལེན་པར་བྱ༔ ཞེས་གསུངས་པས། དང་པོ་གསོལ་འདེབས་སོགས་སྤྱི་ལྟར་བྱ་ལ་ཁྱད་པར་སྔོན་འགྲོ་ཡན་ལག་བདུན་པ་བྱ་བ་ནི། རང་གི་སྙིང་ཁའི་འོད་ཟེར་གྱིས་རང་བཞིན་གནས་ནས་རང་སྣང་སྐྱབས་ཡུལ་རྩ་གསུམ་ཨོ་རྒྱན་ནོར་ལྷའི་ཚོགས་དང་བཅས་པ་མདུན་གྱི་ནམ་མཁར་བཛྲ་ས་མཱ་ཡ་ཛཿས་སེ་གོལ་བཅས་སྐྱབས་ཡུལ་གསལ་གདབ་པའི་མདུན། སྐྱབས་འགྲོ་ནི། ན་མོ། བླ་མ་བདེ་གཤེགས སེམས་བསྐྱེད་འགྲོ་བ་ཀུན་དོན་སོགས། ཡན་ལག་བདུན་པ་ནི། བླ་མ་ཡི་དམ། ཛཿཧཱུྃ་བཾ་ཧོ། ཚོགས་ཞིང་རྣམས་རང་ལ་ཐིམ་པར་གྱུར། བཛྲ་ཨ་མྲྀ་ཏས་བསང་། ཨོཾ་སྭ་བྷཱ་ཝ་སོགས སྟོང་པའི་ངང་ལས་གཞི་ཨེ་ལས་ནམ་མཁའ༔ ཡྃ་རླུང་གི་རྒྱ་གྲམ༔ རྃ་མེ་ཡི་ཙཀྲ༔ ཁྃ་ཆུ་ཡི་དཀྱིལ་འཁོར༔ བྷྲཱུྃ་རིན་ཆེན་ཕོ་བྲང་༔ ཧྲི་མ་ཨ་ཧོ་ཞེས་པས༔ རང་བྱུང་ལྷུན་གྲུབ་ཀྱི་ཕོ་བྲང་༔ ཕྱི་ནང་གི་བཀོད་པ་རྒྱན་ཡོ་བྱད་ཕུན་སུམ་ཚོགས་པ་སྟེ༔ སྲིད་པ་གསུམ་གཡོ་ནུས་པའི་མདངས་ཆགས་པ་ཁམས་གསུམ་གྱི་ནོར་སྣ་དཀོར་ཆ་སོགས་ལྟ་བས་ཆོག་མི་ཤེས་པའི་བློ་ལས་འདས་པ་མ་ཚང་བ་མེད་པ་ཚང་ཞིང་ཡིད་དུ་འོང་བ༔ ཕོ་བྲང་གི་ནང་ཐམས་ཅད་ཡིད་བཞིན་གྱི་ནོར་བུ་དབང་གི་རྒྱལ་པོ་དགོས་འདོད་སྣ་ཚོགས་འགྲུབ་པ་བསམ་པས་བརྗོད་དུ་མི་ལང་པས་རབ་ཏུ་གང་བ་འདི་ཉིད་རྗེ་མ་ཧཱ་གུ་རུ་པདྨ་རྒྱལ་པོ་ཡི་དཀྱིལ་འཁོར་དང་ཁྱད་པར་ནོར་བདག་ཛམྦྷ་ལ་བཀའ་དང་གཏེར་གྱི་སྲུང་མ་རྣམས་མཉེས་པའི་རྫས་བསྒྲུབ་པའི་རྫས༔ བསྐང་བའི་རྫས༔ མཆོད་པའི་རྫས༔ རྟེན་པའི་རྫས༔ ཕྲིན་ལས་སྣ་ཚོགས་བསྒྲུབ་པའི་རྫས་ཕུན་སུམ་ཚོགས་པ་དང་ནམ་མཁའ་བར་སྣང་འཁོར་ཡུག་མུ་མཐའ་སྣང་བས་བཟུང་དང་མ་བཟུང་འབྱམས་ཀླས་པའི་རང་བཞིན་ཐམས་ཅད་ཡོངས་སུ་གང་བར་གྱུར༔ ཨོཾ་བཛྲ་ཨརྒྷཾཤབྡ་རཱུ་པསོགས་སརྦ་པཉྩ་ཨ་མྲྀ་ཏ་མ་ཧཱ་རཀྟ་བྷ་ལིངྟ་ཨོཾ་ཨཱཿཧཱུྃ། ཨོཾ་སརྦ་ག་ན་ཨེ་མ་ལ་ཤྲཱི་པ་རི་ཝཱ་ར་རཏྣ་ཕ་ལ་མ་ཎི་དྷ་ར་མ་ལ་པུཥྚིཾ་ཀུ་རུ་ཡེ་སྭཱ་ཧཱ༔ དངོས་གཞི་བསྐྱེད་རིམ་བསྒོམ་པ་ནི། ཨོཾ་སྭ་བྷཱ་ཝཧཾ། ཧཱུྃ་བྷྲཱུྃ་བི་ཤྭ་བི་ཤུདྡྷེ༔ པཾ་པདྨ་མཎྜ་ལ༔ མ་སཱུརྻ་མཎྜ་ལ༔ ཨ་ཙནྡྲ་མཎྜ་ལ༔ རུ་ཏྲ་ཏི་ར་བཾ༔ ཧཱུྃ་སྥ་ར་ཎ་ཕཊ྄ཿ སཾ་ཧ་ར་ཎ་ཧཱུྃ༔ ཧཱུྃ་པདྨ་ཨུ་ཏ་པྲ་མོ་ཏི་རཱ་ག་དྷ་ར་ཧཱུྃ་ཕཊ྄ཿ ཧཱུྃ༔ རཏྣ་བྷྲཱུྃ་གྱུར་འོད་ཟེར་གཞལ་ཡས་ཁང་༔ གྲུ་བཞི་སྒོ་བཞི་ཕྱི་ནང་མཚན་ཉིད་རྫོགས༔ དེ་དབུས་པད་ཉི་རིན་ཆེན་ཁྲི་འཕང་དུ༔ ཧཱུྃ་ལས་བསྐྱེད་པའི་དབང་སྡུད་མི་གཡོ་མགོན༔ ནོར་བདག་དཀར་པོ་ཞལ་གཅིག་ཕྱག་གཉིས་པ༔ ཐུང་ལ་སྦོམ་ཞིང་གསུས་ཁྱིམ་རབ་ཏུ་འཁྱིལ༔ ཁྲོ་འཛུམ་མཛེས་ལྡན་རལ་པ་ནོར་བུས་བརྒྱན༔ སྙན་ཆ་མགུལ་རྒྱན་ཕྱག་གདུབ་ཞབས་གདུབ་འཁྲོལ༔ གཡས་པས་ལྕགས་ཀྱུ་གཡོན་པས་ནེའུ་ལེ་འཛིན༔ ཞབས་གཉིས་བརྐྱང་བསྐུམ་ནོར་སྐྱུག་ཕོ་མོ་བརྫིས༔ པང་དུ་འཁྱུད་པའི་ཀུ་རུ་ཀུལླེ་མ༔ དམར་མོ་མཛེས་ལྡན་གཡོ་བའི་རྣལ་འབྱོར་མ༔ གཡས་པས་བུམ་པ་གཡོན་པས་པདྨ་འཛིན༔ རིན་ཆེན་རྒྱན་ལྡན་བདེ་སྟོང་བརྐྱང་བསྐུམ་འཁྲིལ༔ འདོད་རྒུ་མཆོག་སྦྱིན་རཏྣའི་དབུས་སུ་གསལ༔ ཧཱུྃ༔ ཡབ་ཡུམ་མདུན་དུ་ནོར་ལྷ་ཚོགས་ཀྱི་བདག༔ གླང་པོའི་གདོང་ཅན་གསེར་མདོག་ཕྱག་གཉིས་པ༔ རིན་ཆེན་མཛེས་པའི་རྒྱན་འཕྱང་དུ་མ་སྤྲས༔ ཕྱག་གཡས་ཐབས་ཀྱི་དབང་སྡུད་ཆོས་ཅན་འཛིན༔ གཡོན་པས་འགུགས་པའི་ཤེས་རབ་པདྨ་བསྣམས༔ ཕྱེད་སྐྱིལ་ཞབས་གཡོན་ནོར་སྐྱུག་ནེའུ་ལེ་འཛིན༔ པང་དུ་འཁྱུད་པའི་ཁྱབ་འཇུག་འདྲེན་བཟང་མ༔ སྔོན་མོ་ཞལ་གཅིག་ཕྱག་གཉིས་ནོར་བུས་བརྒྱན༔ གཡས་གཡོན་སྒྲ་སྙན་འགུགས་པའི་པི་ཝཾ་བསྣམས༔ ཟུང་འཇུག་འཁྱུད་སྦྱོར་ཞབས་གཉིས་སྐེད་ནས་འཁྱུད༔ གཞན་སྣང་འགྲོ་བ་དབང་སྡུད་ཚུར་དུ་གསལ༔ ཧཱུྃ༔ གཞན་ཡང་ཕྱི་ནང་གསང་བའི་ནོར་སྐྱོང་ཚོགས༔ སྒྱུ་མ་རོལ་པའི་ཆོ་འཕྲུལ་ཇི་ལྟ་བཞིན༔ དམིགས་མེད་སྣང་གཟུགས་ཙམ་དུ་ཝལ་གྱིས་གསལ༔ དེ་ལྟར་བསྐྱེད་པའི་ལྷ་ཚོགས་འཁོར་བཅས་རྣམས༔ བསོད་ནམས་ལོངས་སྤྱོད་འཕེལ་ཕྱིར་སྤྱན་དྲངས་གྱུར༔ ཨོཾ་བཛྲ་ས་མཱ་ཡ་ཛཿ དང་པོ་སྤྱན་དྲངས་པ་ནི། ཧཱུྃ༔ དགོས་འདོད་ཆར་ལྟར་འབེབས་པའི་དཀྱིལ་འཁོར་ནས༔ ནོར་གྱི་དབང་ཕྱུག་དཔལ་ལྡན་ཛམ་བྷ་ལ༔ ཡབ་ཡུམ་ཕོ་ཉ་དང་བཅས་གཤེགས་སུ་གསོལ༔ མཐུན་འགྲུབ་ཡིད་འོང་རིན་ཆེན་ཁྲི་ལ་བཞུགས༔ འདོད་རྒུ་མཆོག་སྦྱིན་ཁྱོད་ལ་བདག་ཕྱག་འཚལ༔ ཨོཾ་པདྨ་ཨུ་ཏ་པྲ་མོ་ཏི་རཱ་ག་དྷ་ར་ས་པ་རི་ཝཱ་ར་བཛྲ་ས་མཱ་ཡ་ཛ་ཛཿ ཛཿཧཱུྃ་བཾ་ཧོཿ བཛྲ་ས་མ་ཡ་ཏིཥྛ་ལྷན། ཨ་ཏི་པུ་ཧོཿ པྲ་ཏཱིཙྪ་ཧོཿ ཨོཾ་ཨཱཿཧཱུྃ། དངོས་འབྱོར་ཡིད་སྤྲུལ་སྣོད་བཅུད་དཔལ་འབྱོར་དང་། །ཉེར་སྤྱོད་འདོད་ཡོན་བཀྲ་ཤིས་རྫས་རྟགས་བརྒྱད། །རིན་ཆེན་སྣ་བདུན་ཀུན་བཟང་མཆོད་སྤྲིན་ཚོགས། །ཀུན་འབྱུང་ནོར་བུའི་རྫས་སུ་བྱིན་བརླབས་ནས། །དབང་སྡུད་པདྨ་འབྱུང་གནས་ཛམྦྷ་ལ། །འདོད་རྒུ་མཆོག་སྦྱིན་དཀྱིལ་འཁོར་ལྷ་ལ་འབུལ། ཨོཾ་བཛྲ་པུཥྤེ་དྷཱུ་པེ་ཨཱ་ལོ་ཀེ་གནྡྷེ་ནཻ་ཝི་དྱེ་ཤབྡ་ཨཱཿཧཱུྃ༔ ཨོཾ་བཛྲ་རཱུ་པ་ཤབྡ་གནྡྷེ་རཱ་ས་སྤརྴེ་ཨཱཿཧཱུྃ༔ ཧཱུྃ༔ དཀར་གསུམ་ཟག་མེད་བདུད་རྩི་ཨ་མྲྀ་ཏ༔ སྨན་མཆོག་ལ་སོགས་ཛ་གད་རྒྱས་པའི་ཕུད༔ བྷ་ལིང་ཚོགས་གཏོར་ག་ཎ་རྫས་ཀྱི་བཅུད༔ མཐུན་སྤྱོད་ཡིད་ལ་རྒྱལ་བའི་སྦྲགས་མ་ཀུན༔ དཔལ་ལྡན་ཛམ་ལྷ་འཁོར་དང་བཅས་ལ་འབུལ༔ བཞེས་ནས་སྒྲུབ་པའི་རིག་འཛིན་བདག་ཅག་ལ༔ ཚེ་ཆོས་ཟས་ནོར་ལོངས་སྤྱོད་འདོད་རྒུའི་ཚོགས༔ རྩོལ་མེད་ལྷུག་པ་རྒྱུན་གྱི་སྦྱིན་ནས་ཀྱང་༔ སྐྱེ་འགྲོ་སྣང་སྲིད་དབང་དུ་སྡུད་པ་དང་༔ མཆོག་ཐུན་འདོད་དོན་འགྲུབ་པའི་ཕྲིན་ལས་མཛོད༔ ཨོཾ་བཛྲ་སརྦ་པཉྩ་ཨ་མྲྀ་ཏ་རཀྟ་བྷ་ལིངྟ་པཱུ་ཛ་ཨཱཿཧཱུྃ༔ དེ་ནས་བསྟོད་པ་བྱ་བ་ནི། ཧཱུྃ༔ རིན་ཆེན་ལས་གྲུབ་འཕྲུལ་གྱི་གཞལ་ཡས་ཁང་༔ སྣ་ཚོགས་ཡིད་ཀྱི་འདོད་འཇོ་རིན་ཆེན་སྟེང་༔ དཔལ་ལྡན་ནོར་གྱི་དབང་ཕྱུག་ཛམྦྷ་ལ༔ ཀཻ་ལའི་མདངས་ལྡན་ལྕགས་ཀྱུ་ནེའུ་ལེ་འཛིན༔ རཏྣའི་རྒྱན་ལྡན་བརྐྱང་བསྐུམ་འགྱིང་བག་ཅན༔ ལོངས་སྤྱོད་བདག་པོ་ཁྱོད་ལ་བདག་བསྟོད་དོ༔ ཧཱུྃ༔ ཤེས་རབ་གཞོན་ནུ་ཆགས་པའི་ཡིད་འཕྲོག་མ༔ ཡུམ་ཆེན་ཀུལླེ་པདྨ་རཱ་གའི་མདངས༔ བདེ་བའི་ལང་ཚོ་རབ་རྒྱས་ནོར་བུས་བརྒྱན༔ ཟུང་འཇུག་ཕྱག་རྒྱའི་འཁྲུལ་འཁོར་སྒྱུར་བྱེད་མ༔ འགྲོ་བའི་བསོད་ནམས་དབང་དུ་སྡུད་ལ་བསྟོད༔ ཧཱུྃ༔ དབང་ཕྱུག་ཆེན་པོ་མ་ཧཱ་དྷེ་ཝའི་བུ༔ ཚོགས་ཀྱི་བདག་པོ་ཁྱབ་འཇུག་སྣ་རིང་གདོང་༔ གཙོ་ལས་འཁྱུད་ཅིང་མདངས་ལྡན་ནོར་བུས་བརྒྱན༔ དབང་སྡུད་ཕྱག་མཚན་ཨུ་མ་པང་དུ་འཁྱུད༔ སྐྱེ་འགྲོ་ཡིད་འགུལ་ལོངས་སྤྱོད་བདག་གི་ཆེ༔ སྒྲུབ་ལ་དངོས་གྲུབ་ཆར་ལྟར་འབེབས་མཛད་པ༔ ལྷ་ཆེན་ཚོགས་བདག་ཁྱེད་ལ་བདག་བསྟོད་དོ༔ དེ་ནས་འཛབ་ཀྱིས་ཐུགས་དམ་བསྐུལ་བ་ནི། ཧཱུྃ༔ མཁའ་ལྟར་ཁྱབ་པའི་དབང་ཕྱུག་འཁོར་ལོ་ནས༔ སྒྱུ་མའི་གར་གྱིས་ཆོ་རོལ་དགྱེས་མཛད་པ༔ ལོངས་སྤྱོད་བདག་པོ་སྐྱེ་དགུའི་དབང་སྡུད་ཆེ༔ ནོར་བདག་མགོན་པོ་ཕོ་ཉ་ལྷ་ཆེན་བཅས༔ དབྱིངས་ནས་སྐུར་བཞེངས་ཐུགས་དམ་རྒྱུད་བསྐུལ་ལོ༔ ལྷ་འདྲེ་མི་གསུམ་སྣང་བ་དབང་དུ་སྡུད༔ སྒྲུབ་ལ་དངོས་གྲུབ་ཆར་ལྟར་འབེབས་མཛད་ཕྱིར༔ དེང་སང་འཛབ་ཀྱིས་ཐུགས་དམ་གནད་ནས་བསྐུལ༔ འདོད་དོན་དཔལ་འབྱོར་ཐུགས་དམ་དེང་སྩོལ་ཅིག༔ དེ་ནས་བཟླས་དམིགས་ནི། གཙོ་བོ་ཡབ་ཡུམ་གྱི་ཐུགས་ཀར་པདྨ་ཉི་ཟླའི་གདན་ལ་རང་རང་གི་ཐུགས་སྲོག་ས་བོན་གྱི་མཐར་སྔགས་ཕྲེང་ཟླ་ཞུན་དྭང་མ་ལྟ་བུ་ལས་འོད་འཕྲོས། ཕྱོགས་དུས་ཞིང་ཁམས་རབ་འབྱམས་ཀྱི་རྒྱལ་བ་མཆོད་ཅིང་བྱིན་རླབས་བསྡུས། སྣོད་བཅུད་སྡིག་སྡུག་གྱི་རྒྱུ་འབྲས་སྟོང་པར་བྱས། འཁོར་འདས་ལམ་གསུམ་གྱི་ཚེ་བསོད་ཕྱྭ་དཔལ་མ་ལུས་འཇའ་ཟེར་ཐིག་ལེའི་རྣམ་པར་ས་བོན་ལ་ཐིམ་པས་བསྟན་འགྲོའི་དོན་ཐམས་ཅད་འདོད་རྒུ་ཡིད་བཞིན་དུ་སྒྲུབ་ཐུབ་པའི་མཐུ་ནུས་ཐོབ་པར་བསམས་ལ། རྩ་སྒྲུབ་སྔགས་འབུམ་ཕྲག་བཟླའོ། དང་པོ་བསྙེན་པའི་སྔགས་ནི། ཨོཾ་པདྨ་ཨུ་ཏ་པྲ་མོ་ཏི་རཱ་ག་དྷ་ར་ཧཱུྃ་ཕཊ྄ཿ གཉིས་པ་སྒྲུབ་པའི་སྔགས་ནི། ཨོཾ་པདྨ་པུཎྱཻ་རཱ་ག་པྲ་མོ་ཏི་ཀུ་མཱ་ར་སརྦ་སིདྡྷི་ཐུན་ཛཿ གསུམ་པ་ལས་སྦྱོར་སྔགས་ནི། ཨོཾ་པདྨ་ཙརྻ་རཱ་ག་ཧྱ་ཤ་མུ་ཊ་དྷེ་ཝི་མ་ཧཱ་གྷ་ན་པ་ཏི་ཀུ་རུ་ཀུལླེ་སརྦ་པ་ཤཾ་མ་མ་ཐུན་ཐུན་སརྦ་སིདྡྷི༔ ལས་སྦྱོར་སྔ་མའི་བཅུ་ཆ་བཟླས། ཐུན་མཐར་དབྱངས་གསལ་ཡིག་བརྒྱ་རྟེན་སྙིང་བཅས་དང་། རྗེས་ཆོག་ལ་དང་པོ་མཆོད་བསྟོད་བྱ་བ་ནི། ཨོཾ་ཨཱཿཧཱུྃ། ཧཱུྃ། འདོད་འབྱུང་ཡིད་བཞིན་དབང་གིས་རབ་སྐྱུད་པ། །ཨོ་རྒྱན་པད་འབྱུང་ཛཾ་ལྷའི་དཀྱིལ་འཁོར་ལ། །ཕྱི་ནང་གསང་གསུམ་དཔག་ཡས་མཆོད་སྤྲིན་འབུལ། །བསམ་འཕེལ་དཔལ་འབྱོར་སྦྱིན་ལ་བདག་བསྟོད་དོ། གཉིས་པ་བཤགས་པ་ནི། ཨོཾ་མ་འབྱོར་པ་དང་ཉམས་པ་དང་༔ གང་ཡང་བདག་རྨོངས་བློ་ཡིས་ནི༔ མ་རིག་འཁྲུལ་པ་ཅི་མཆིས་པ༔ དེ་ཀུན་མགོན་པོས་བཟོད་པར་གསོལ༔ ཞེས་ལྷག་ཆད་བཀང་ཞིང་ཡིག་བརྒྱ་བརྗོད། རྟེན་བཞུགས་སྤྱི་ལྟར་བྱའོ། མཐར་བདག་ཉིད་འོད་ཀྱི་ཕོག་པའི་དཀྱིལ་འཁོར་གྱི་འཁོར་ལོ་འོད་དུ་ཞུ་ནས་བདག་ཉིད་ལྷར་གསལ་བར་ཐིམ། དེ་ཐུགས་སྲོག་ས་བོན་ལ། དེ་ན་དཱའི་བར་རིམ་གྱིས་ཐིམ་ནས་འོད་གསལ་སྟོང་པ་ཉིད་ལ་བཞག །སླར་ཡང་། ཨོཾ་པདྨ་ཨུ་ཏ་པྲ་མོ་ཏི་རཱ་ག་དྷ་ར་ཧཱུྃ་ཕཊ྄ཿ ཀྱིས་སྐུར་ལྡང་ནས། སྤྱི་བོར་ཨོཾ་མགྲིན་པར་ཨཱཿ སྙིང་གར་ཧཱུྃ་དང་བཛྲ་ཀཱ་ཝ་ཙི་རཀྵ་ཧཾ། ཞེས་ལུས་བསྲུང་ཞིང་གོ་བགོས་ལ། དགེ་བ་འདིསོགས་བསྔོ་སྨོན་བྱའོ། གསུམ་པ་རྗེས་ཀྱི་ཚོགས་མཆོད་སྤྲོས་པ་སོགས་འདོད་ན། གོང་ནས་གསུངས་པ་ལྟར་གཞུང་ཆེན་ལས་ཤེས་པར་བྱའོ། ཛམ་ལྷ་དཀར་པོ་རྒྱུན་གྱི་ངག་འདོན་ཆོག་ཁྲིགས་འདི་ནི་རང་ཉིད་ཀྱི་ཉམས་ལེན་གྱི་ཉེར་མཁོར་གཞི་བཟུང་པདྨ་རྒྱལ་པོའི་བུམ་སྒྲུབ་བྱེད་པའི་བར་སེང་ཐུན་མཚམས་སུ་ཚོགས་ཀྱི་བདག་པོས་སྐྱོང་བར་གྲགས་པ་བལ་པོའི་ཡུལ་གྱི་ཆ་ཤས་མཆོད་རྟེན་ཆེན་མོ་བྱ་རུང་ཁ་ཤོར་གམ་ཞེ་ཆེན་བསྟན་གཉིས་དར་རྒྱས་གླིང་དུ་རྒྱལ་བའི་ཆོས་འཁོར་ཆེན་མོའི་དུས་ཆེན་བཟང་པོའི་ཉིན་མནྟྲ་གུ་ཧྱ་ཤཱ་ས་དྷཱ་རས་བྲིས་པས་འགྲོ་ཀུན་སྙིགས་མའི་རྒུད་ཚོགས་མིང་གི་ལྷག་མར་བྱས་ནས་རྫོགས་ལྡན་གྱི་དཔལ་ལ་ལོངས་སྤྱོད་པའི་རྒྱུར་གྱུར་ཅིག། །།